KIRJALLINEN KYSYMYS P-1155/98 neuvostolle esittäjä(t): Concepció Ferrer (PPE) (3. huhtikuuta 1998)

Aihe: Päiväntasaajan Guineassa pidätettynä olevat

Päiväntasaajan Guinean tuomioistuin saattaa tuomita neljä Espanjan kansalaista kuolemaan, jos yleisen syyttäjän kanne hyväksytään poliittisessa oikeudenkäynnissä, joka alkoi eilen Malabossa 90:ää aktivistina pidettyä bubi-heimolaista vastaan. Pidätettyjä syytetään Bioko-saarella tammikuun lopussa itsenäisyyden saavuttamiseksi puhjenneen kapinan tukemisesta.

Ottaen huomioon, että syyte on vakava, ja jos pidätettyinä olevat todetaan syyllisiksi, täytäntöönpantava rangaistus on kova, ja että Päiväntasaajan Guinean kaltaisessa diktatuurissa ei tunneta oikeudellisia vapauksia ja takuita, niin onko neuvosto ryhtynyt menettelyihin asiassa? Aikooko se ryhtyä toimiin yrittääkseen pelastaa espanjalaiset aktivistit kuolemantuomiolta?

Vastaus (8. kesäkuuta 1998)

Neuvosto on tietoinen siitä, että Biokon saarelta, joka on toinen Päiväntasaajan Guinean kahdesta osasta, peräisin olevaan bubien etniseen ryhmään kuuluvia henkilöitä ilmoitetaan olleen pidätettynä 21. päivästä tammikuuta 1998 lähtien, koska heidän epäillään kuuluvan saaren itsenäistymisliikkeeseen (Movimiento para la Autodeterminación de la Isla de Bioko (MAIB)) tai kannattavan sitä.

Hallitus on syyttänyt MAIB:tä iskuista, jotka tehtiin 21. tammikuuta sotilaskasarmeja vastaan Biokon saarella sijaitsevassa Luban kaupungissa. Päiväntasaajan Guinean ulkoasiainministerin Oyonon ilmoitetaan vahvistaneen, että Biokon saarella on pidätetty seitsemän henkilöä hänen sanojensa mukaan Päiväntasaajan Guinean separatistiselkkauksen yhteydessä kaksi viikkoa jatkuneiden yhteenottojen jälkeen. Pidätettyjen joukossa on yksi nigerialainen ja neljä Päiväntasaajan Guineasta peräisin olevaa espanjalaista, joiden kaikkien epäillään olevan MAIB:n jäseniä. Ministeri Oyonon väitetään vahvistaneen, että kyseisiä henkilöitä odottaa kuolemantuomio. MAIB:n ilmoitetaan kiistäneen olevansa vastuussa kyseisistä iskuista tai muista väkivallanteoista. MAIB väittää, että yli 800 bubi-heimon jäsentä on pidätetty.

Oikeudenkäynti neljää Espanjan kansalaista vastaan aloitettiin 25. toukokuuta. Sillä välillä heidät oli laskettu ehdolliseen vapauteen; he eivät voineet poistua Päiväntasaajan Guineasta ja heidän oli ilmoittauduttava viranomaisille joka kolmas päivä. Päiväntasaajan Guinean ulkoasiainministeri Oyono ilmoitti 16. huhtikuuta 1998, että neljän espanjalaisen oikeudenkäynti olisi julkinen ja se käytäisiin avoimuutta noudattaen. Hän oli myös ilmoittanut Espanjan pääministerille José Maria Aznarille aikovansa sallia kansainvälisten tarkkailijoiden seuraavan oikeudenkäyntiä.

Euroopan komissio otti 24. helmikuuta 1998 yhteyttä Päiväntasaajan Guinean suurlähettilääseen ja ilmoitti hänelle olevansa huolestunut 21. tammikuuta tehdyn hyökkäyksen jälkeen tapahtuneista ihmisoikeusrikkomuksista. Useita satoja ihmisiä on ilmoitettu olevan pidätettynä, ja ainakin kolme pidätettyä on kuollut kuulustelujen jälkeen. Komissio vaati viranomaisia selvittämään, ketkä ovat syyllisiä kyseisiin rikkomuksiin, ja rankaisemaan heitä. Suurlähettiläs ilmoitti, että sisäasiainministeriössä on perustettu erityinen komissio, jonka tarkoitus on vastaanottaa ja käsitellä ihmisoikeusrikkomuksia koskevia valituksia, ja korosti samalla, että maan presidentti on henkilökohtaisesti puuttunut kysymykseen varmistaakseen, etteivät rikkomukset jää rankaisematta. Suurlähettiläs vakuutti, että 21. tammikuuta tehdystä iskusta vastuussa olevat henkilöt on saatu selville ja heidät saatetaan oikeuden eteen. Muut pidätetyt on vapautettu.

Presidentti Obiangin Kameruniin hiljattain tekemän vierailun yhteydessä Euroopan unionin Päiväntasaajan Guineaan lähettämän valtuuskunnan johtajat esittivät myös hänelle huolestuneisuutensa Päiväntasaajan Guinean ihmisoikeustilanteesta.

Neuvosto palauttaa mieliin ihmisoikeustoimikunnan 21. huhtikuuta 1998 antaman päätöslauselman, jossa Päiväntasaajan Guineaa kehotetaan liittymään kidutuksen ja muun julman, epäinhimillisen tai halventavan kohtelun tai rangaistuksen vastaiseen yleissopimukseen sekä kaikkinaisen rotusyrjinnän poistamista koskevaan kansainväliseen yleissopimukseen. Neuvosto kehottaa Päiväntasaajan Guineaa liittymään näihin kahteen yleissopimukseen mahdollisimman nopeasti.

Neuvosto pyytää Päiväntasaajan Guinean viranomaisia kohtelemaan oletettuja kapinallisia Päiväntasaajan Guinean allekirjoittaman kansalaisoikeuksia ja poliittisia oikeuksia koskevan kansainvälisen yleissopimuksen velvoitteiden mukaisesti. Yleissopimuksessa määrätään muun muassa, että jokaisella rikoksesta tuomitulla on oikeus saada syyllisyyskysymys ja tuomittu rangaistus tutkittavaksi ylemmässä tuomioistuimessa ja jokaisella kuolemaantuomitulla on oikeus anoa armahdusta tai tuomion muuttamista.

Neuvosto ei voi tuomita ennakolta oikeudenkäynnin tulosta, mutta aikoo toimia asianmukaisella tavalla tuomiosta riippuen. Neuvosto aikoo edelleen seurata tiiviisti Päiväntasaajan Guinean tapahtumia ja korostaa kaikissa yhteyksissä, miten tärkeänä se pitää ihmisoikeuksien ja demokratian periaatteiden kunnioittamista kyseisessä maassa.